Буа районы

 Аксу урта мәктәбе

 **Тугры дус – җанлы хәзинә**

 (тәрбия сәгате)

 **Башлангыч сыйныф укытучысы**

 **Зиннатуллина Лилия Вазыйх кызы**

Максат. Дуслашу өчен кирәк булган сыйфатларга ия булуның асылына төшендерү. Матур яшәү өчен дуслаша белү сыйфатлары тәрбияләү.

Җиһазлау: компьютер,слайдлар.

 Дәрес барышы.

 Уку мәсьәләсе кую.

 Мин сезгә бөек галимебез Ризаэтдин Фәхретдиннең “Шәкертлек әдәбе” хикәясеннән бер өзек укыйм.

 Берничә кеше юлчы булып бер шәһәргә килгәннәр һәм шәһәр халкына: “Шәһәрегезнең яхшылары кемнәр дә, усаллары кемнәр икәнлеген ике көндә белдек, чөнки үз арабыздагы яхшылар һәм усаллар үзебезгә мәгълүм иде, шуларның һәрберсе сезнең шәһәр халкыннан үзләренә дуслар таптылар”, - дигәннәр.

* Шәһәргә килгән юлчылар арасында нинди кешеләр булган?
* Яхшылар һәм усаллар.
* Яхшылар шәһәрдә яхшы кешеләр белән, ә яманнар яман кешеләр белән дуслашканнар.
* Димәк, бүгенге дәрестә дуслар һәм дуслык турында сөйләшербез. /1 слайд./

Бүгенге дәрескә туры китереп, менә нинди шигъри юллар китерәсе килә:

Җиргә мәңгелеккә килмәгәнбез,

Кадерен беликче без дуслыкның!

Дуслык – иң шәфкатьле йолдызы ул

Кеше күңелендәге офыкның! /2 слайд/

* Нинди кешене без дус дип атыйбыз? /Укучыларның җаваплары тыңланыла./ Адәм баласының шатлыклы һәм кайгылы вакытларында таяна торган, файда күреп, файда китерә торган кеше – дусларыбыздыр.

Дус, дуслык сүзләре белән бәйләнешле мәкальләр белән танышу.

* Шушы сүз белән бәйле үзегез нинди мәкальләр таба алдыгыз? / укучыларның җаваплары тыңланыла./
* Дусны ашыкмыйча гына сайла,

Тапкач – тиз алыштырма.

-Әйт дустыңны – әйтермен кемлегеңне.

- Йөз сум акча булганчы – йөз дустың булсын.

- Дус көйдереп әйтер, дошман көлдереп әйтер.

- Дусларны бәхет бирә, ә бәхетсезлек сыный. /3 слайд/

- Дуслыкның нинди төрләрен беләсез? / Җаваплар/.

- Кызлар дуслыгы, малайлар дуслыгы, халыклар дуслыгы,туганнар дуслыгы, табигать белән дус лык,хайваннар белән дуслык, китап белән дуслык.

Дуслыкның шушы төрләренә кагылышлы кем нинди шигырьләр таба алды икән? Хәзер шуларны тыңлап карыйк.

 Иң гадел дус.

Әйтә алмыйм, ниндидер ул

Синең өчен?

Яхшы китап - иң гадел дус

Минем өчен.

Күзгә карап әйтә миңа

Иң дөресен;

Ачып сала серләренең

Бөтенесен.

Яратмасаң – үпкәләми,

Алдашмый да...

Аның белән дус булганнар

Адашмыйлар.

Сердәшем дә, киңәшчем дә,

Якын дустым да китап.

Дөньядагы бар нәрсәне

Сыйдырган нурлы китап.

Китап дусты кешеләрнең

Һәм иң якын сердәше,

Һәрвакытта кирәк була

Безгә китап киңәше.

 Минем дустым.

Мин авылга кунак булып,

Еш кайтам үзе болай.

-Кайттынмы? – дип, каршы ала

Капка төбендә бабай.

* Һау – һау – диеп сәлам бирә

Миңа дустым Актүш тә,

Аннан янга чабып килә:

* Чык әйдә, - ди, - чәй эч тә!

Дүрт аяклы тугры дустым –

Онытмый ул, ят итми,

Шатлыгыннан кочып ала:

* Кайттыңмы, дус, уйныйк, - ди.

Мин юл тузаннарын каккач,

Без чабабыз урамга.

Яшел чирәмдә тәгәрәп,

Бер туйганчы уйнарга.

 Дуслык җыры.

Ачуланышып яшәргә

Юк безнең вакытыбыз.

Күрәсезме урам буйлап

Ничек бердәм атлыйбыз.

Бездән көнләп кала җилләр,

Кояш елмая, көлә.

Урам буйлап, матур җырлап,

Сыйныфташ дуслар килә.

Безнең дуслык җырыбызны

Отып алсын бар җиһан.

Дуслык җырына тынычлык,

Җиргә иминлек сыйган.

 Дусларың гына булсын.

Егылсаң торып була,

Торсаң йөгереп була,

Йөгерсәң җитеп була -

Дусларың гына булсын!

Сөйләшеп-уйлап була,

Күп нәрсә белеп була,

Шаяртып-көлеп була –

Дусларың гына булсын!

Күңелле яшәп була,

Үсеп һәм ныгып була,

Дошманны егып була –

Дусларың гына булсын!

Акыллы кеше акыллылар белән дуслыкка омтыла. Кешеләр үзләренә ошаганнарны гына дус итә алалар. Аларны уртак фикер, бердәм караш берләштерә. Әйтик, малайлар бергә дәрес хәзерлиләр, түгәрәккә бергә йөриләр, спорт белән шөгыльләнгәндә дә алар бергә.

 Кеше кайгылы вакытында да, шатлыклы вакытында да дусларга мохтаҗ. Без шатлыкларыбызны да,кайгы – борчуларыбызны да дусларыбыз белән уртаклашабыз. Дуслар бигрәк тә кайгылы вакытларыбыз да кирәк. Алар безгә авыр вакытларыбызда таяныч һәм юаныч булалар. Ә үзеңә дус сайлаганда, эзләгәндә менә боларны исеңдә калдыр.

1. Дустың акыллы булсын.Чөнки татар халкында шундый мәкаль дә бар: “Дустың үзеңнән яхшырак булсын”.
2. Дустың күркәм әхлаклы булсын. Дустыбыз безне һаман яхшылыкка өндәп, начар эшләрдән тукта торган кеше булырга тиеш.
3. Дустың киңәш бирүче, хаталарыбызны күрсәтеп төзәтүче, кирәк вакытта безне тәнкыйть итүче кеше булсын.
4. Дустың серләрне саклаучы булсын. Кеше үзара сөйләшеп, кайгы – шатлыкларын, серләрен дуслары белән уртаклашып күңелен бушатасы килгән вакытлары була. Кеше, серләрен дуслары белән уртаклашса, күңеле тынычлап кала. Дус кеше мондый очракларда игътибар белән тыңларга, кирәк булганда ярдәм итәргә, сер саклый белергә тиеш.
5. Дустың динле һәм ышанычы көчле булсын.

Дус итеп сайлаган кешенең динле һәм әдәпле булуы кирәк, чөнки динсез кеше үз – үзенең дошманыдыр. Үз – үзенә дошман булган кеше башкаларга чын дус була алмый. Ә кем сон ул чын дус?

 Чын дус – эшебез төшкәндә ярдәмче, ялгызлык килгәндә хәлебезне белә торган кешеләр.

 Музыка дәресендә без сезнең белән “Чын дус” дигән җыр өйрәнгән идек. Әйдәгез, хәзер шул җырны искә төшерик. /4 слайд/

 Ә менә класста иң якын дустыгыз кем? Шуның исемен язып бирегез әле.

 Дусны тапкач саклый белергә дә кирәк. Дуслыкны саклау өчен нинди сыйфатларга ия булырга кирәк?

Җаваплар: түземле , сабыр, вәгъдәле, ихлас күңелле.

 Дәресне йомгаклау.

Бүгенге дәрестә нәрсә турында сөйләштек? Дәрестә кем үзенә нинди сабак алды?

Дәресне мин “Дуслар кирәк” шигыре белән тәмамлар идем.

 Дуслар кирәк.

Дуслар кирәк шатлыкларны бүләр өчен,

Дуслар кирәк кайгыларны җиңәр өчен.

Дуслар кирәк серләреңне чишәр өчен,

Кыен чакта сиңа ярдәм итәр өчен.

Дустан яхшы кеше бармы бу дөньяда?!

Дуслар – җилкән тормыш дигән зур дәрьяда.

Кояш сыман нурын сибә тирә-якка,

Ай шикелле юл күрсәтә кирәк чакта.

Миннән теләк: бик күп булсын дусларыгыз,

Дуслар белән уртак булсын уйларыгыз.

Дус ул – юлдаш, дус ул – сердәш, дус ул – терәк,

Җир йөзендә яшәр өчен дуслар кирәк!

Дәрес тәмам.